भागलपुर. हाईकोर्ट के आदेश पर मेडिकल कॉलेज की जमीन से अतिक्रमण हटाने के लिए शनिवार को दूसरे दिन भी अभियान चलाया गया। 36 एकड़ जमीन पर करीब सात घंटे तक हथिया नाला स्थित मुस्तफापुर के पास 70 घर समेत एक पक्का मकान को जेसीबी से तोड़कर ध्वस्त किया गया। इस बीच सुबह दस बजे शुरुआती दौर में घर तोड़ने के दौरान पुलिस को हल्का बल प्रयोग करना पड़ा, जिसमें करीब आधा दर्जन लोगों को हल्की चोटें आई। हालांकि सदर एसडीओ कुमार अनुज का कहना है कि लाठीचार्ज करने की आवश्यकता ही नहीं पड़ी है। वैसे जरूरत पड़ी तो हाईकोर्ट के आदेश का पालन करने के लिए वह भी किया जा सकता है।
अतिक्रमण हटाने के दौरान नौशाद, आलम, शाहजहां समेत अन्य ने बताया कि पुलिस हमलोगों को थोड़ा वक्त देती तो घर से सामान बाहर कर लेते। सामान निकालने में देर हो रही थी। हमलोग बोले कि थोड़ा समय दीजिये तो पुलिस के साथ हल्की झड़प हो गई। इससे थोड़ी सी चोट लग गई थी। हमलोग क्या करते, जब इतनी संख्या में पुलिस के जवान हैं तो किस्मत के सहारे छोड़ दिये कि जैसे तोड़ना है तोड़ लीजिये। अभियान के दौरान सदर एसडीओ, अधीक्षक, प्राचार्य, डीसीएलआर सुबीर रंजन, दंडाधिकारी, वज्र वाहन, एंबुलेंस दो सौ पुलिसकर्मी के साथ नगर-निगम के तीस कर्मचारी मौजूद थे।
सहमति से किसी अन्य काम में ली जाएगी जमीन: आईजीके पूर्व आवास के पास की जमीन पर अतिक्रमण मुक्त कराने के बाद शनिवार को ट्रैक्टर से जुताई कराई गई। अधीक्षक ने बताया कि जमीन को समतल करने के बाद वहां प्राचार्य अन्य अधिकारियों की सहमति से कुछ काम कराया जायेगा। फिलहाल सुरक्षा गार्ड की तैनाती प्राचार्य स्तर से की जायेगी।
60 वर्षीय राधे मंडल कहते हैं कि हमलोग जवारीपुर में रहते थे। जब देवगौड़ा प्रधानमंत्री थे, उसी वक्त हमलोगों को वहां से हटा दिया था। इसके बाद डीएम रमैया साहब के समय यहां लाकर अमीन से मापी करवाया और हमें बसा दिया। फुलकिया दियारा में जमीन कट जाने के बाद से रह रही लक्ष्मी देवी, मीना देवी, अंजू देवी समेत अन्य ने बताया कि हमलोग के बाप-दादा ही बंजारन की तरह रहते आये हैं। हमारे पूर्वजों की जमीन गंगा में समा गई तो ऐसे ही रह रहे हैं। कभी यहां से हटाता है तो वहां जाते हैं, वहां से भगाता है तो दूसरी जगह जाते हैं। अब पता नहीं कहां जायेंगे। मोहम्मद अपसार मोहम्मद प्याजू ने बताया कि अपने हाथ से बचपन में यहां नींबू अमरूद का पेड़ लगाये थे, सब तोड़ दिया। पांच साल पूर्व सहजन भी लगाये थे, उसे भी हटा दिया।
मेडिकल अस्पताल अधीक्षक डॉक्टर आरसी मंडल ने बताया कि सिनर्जी वेस्ट मैनेजमेंट के पास दस फीट के रास्ते को स्थानीय लोगों ने बाउंड्रीवाल देने से रोक दिया था। वहां अमीन से नापी कराने के बाद पिलर लगा दिया गया है। इसके अलावा उत्तर और पूरब दिशा में खाली जमीन थी, वहां भी सीमांकन कराने के बाद पीला रंग से मार्किंग कर दिया गया है। करीब 65 से 70 घर समेत एक पुराना पक्का मकान भी तोड़ा गया है।
सदर एसडीओ कुमार अनुज ने बताया कि लाठीचार्ज करने का कोई सवाल ही नहीं उठता है। तेजी से घर का सामान बाहर निकालने के लिए पुलिस के जवान कह रहे थे, इसी बात को लेकर हल्की बहस हुई होगी। हमलोग तो हाईकोर्ट के आदेश का पालन कर रहे हैं।
मेडिकल कॉलेज के प्रचार्य डॉक्टर अर्जुन कुमार सिंह ने बताया कि 36एकड़ जमीन पारा मेडिकल कॉलेज खोलने के लिए केंद्र सरकार को दिये हैं। लेकिन अभी तक इस मामले में कुछ हुआ ही नहीं है तो क्या किया जा सकता है। मंडल कोठी माउंट कार्मेल के पास की जमीन भी कॉलेज के भवन बनाने के लिए चिन्हित किया जा चुका है।
hin_Deva hin_Deva hin_Deva hin_Deva hin_Deva hin_Deva hin_Deva